**สารก่อมะเร็งจากไฟไหม้ขยะ**

**รู้ทันมะเร็ง : สารก่อมะเร็งจากไฟไหม้ขยะ : โดย...นพ.วีรวุฒิ อิ่มสำราญ**

                      ช่วงเวลานี้ของทุกปี จะเป็นช่วงของการเฝ้าระวังและรณรงค์ไม่ให้เกิดไฟป่า ทั้งสาเหตุจากภัยธรรมชาติหรือจากน้ำมือมนุษย์ แต่ปีนี้พิเศษกว่าปีก่อนๆ ตรงที่มีไฟไหม้บ่อขยะขนาดใหญ่บริเวณนิคมอุตสาหกรรมบางปู แพรกษา จ.สมุทรปราการ มาร่วมกระบวนการด้วย ซ้ำร้ายยังมีเพลิงไหม้บ่อขยะอีกในหลายจังหวัดเกิดขึ้นพร้อมๆ กัน โดยมิได้นัดหมาย ยิ่งช่วยซ้ำเติมสภาพอากาศบ้านเราให้ย่ำแย่ลงไปใหญ่ หากยังพอจำกันได้ช่วงเดือนพฤษภาคม ปี 2555 เคยมีข่าวที่ชาวบ้านและตำรวจโรงพักฉลองกรุงต้องเผชิญชะตากรรมกับกลิ่นเหม็นจากกองขยะที่มีสารก่อมะเร็งอยู่หลายตัว จนต้องย้ายโรงพักหนีกันมาแล้ว ลำพังแค่กองขยะก็มีสารก่อมะเร็งมากมายหลายตัวอยู่แล้ว นี่ยิ่งมีไฟไหม้ขยะเข้าไปอีก จะมีสารก่อมะเร็งมากขนาดไหน

                      มาทบทวนความจำกันก่อนว่า ควันไฟที่เกิดจากการเผาป่า มีสารพิษที่เป็นสารก่อมะเร็งจากการเผาไหม้คือสารโพลีไซคลิกอะโรมาติกไฮโดรคาร์บอนหรือสารพีเอเอชซะเป็นส่วนใหญ่ ส่วนสารก่อมะเร็งจากกองขยะที่เคยมีรายงานจากการตรวจวัดคุณภาพอากาศบริเวณบ่อขยะก็มีมากมายหลายตัว แต่ที่เคยเป็นข่าวในบ้านเรา ที่น่ากลัวและยืนยันว่าเป็นสารก่อมะเร็งในมนุษย์แน่นอนแล้วมี 2 ตัวคือ ตัวแรกสารไวนิลคลอไรด์ เจ้าสารตัวนี้องค์การวิจัยมะเร็งนานาชาติยืนยันแน่นอนแล้วว่าเป็นสารก่อมะเร็งตับ มะเร็งปอด มะเร็งสมองและมะเร็งระบบเม็ดเลือดและระบบน้ำเหลือง ตัวที่ 2 สารเบนซีน เกี่ยวข้องกับการเกิดมะเร็งเม็ดเลือดขาว โดยมีหลักฐานว่าเกี่ยวข้องกันค่อนข้างชัดเจนเช่นเดียวกัน

                      ครั้นเมื่อเกิดเพลิงไหม้ในกองขยะขนาดมหึมากินเนื้อที่เป็นร้อยไร่ กินระยะเวลาเป็นสัปดาห์อย่างที่เป็นข่าว สารพัดก๊าซพิษควันพิษปริมาณมากมายมหาศาลถูกปล่อยออกมาทำลายสุขภาพประชาชนที่สูดดมควันพิษเหล่านี้ ส่งผลร้ายต่อสุขภาพทั้งแบบระยะเฉียบพลันและแบบระยะยาว สารพิษก่อมะเร็งตัวที่ต้องให้ความสนใจมากเป็นพิเศษในกรณีไฟไหม้กองขยะ ที่จะส่งผลต่อสุขภาพในระยะยาวก็คือ สารไดออกซินกับสารที่คล้ายกับไดออกซินชื่อว่า ฟิวแรนส์ จึงมักพูดถึงเจ้าสารทั้ง 2 ตัวนี้ไปพร้อมๆ กัน เป็นกลุ่มของสารเคมีหลายร้อยชนิดที่เป็นพิษต่อสิ่งแวดล้อม เกิดขึ้นได้เองตามธรรมชาติและจากฝีมือมนุษย์ แต่ส่วนใหญ่เกิดจากสาเหตุหลังมากกว่า ทั้งจากอุตสาหกรรมหลายประเภท การเผาไหม้ตามธรรมชาติ เผาขยะโดยเฉพาะขยะพลาสติกจากอุตสาหกรรมและบ้านเรือนที่มีสารพีวีซีหรือคลอรีนเป็นส่วนประกอบ สามารถสะสมในอาหารในไขมันของสัตว์ที่เราบริโภคกันอยู่ทุกวันนี้ สารในกลุ่มไดออกซินถูกจัดให้เป็นสารก่อมะเร็งในมนุษย์มาตั้งแต่ปี 2540 แล้ว โดยออกฤทธิ์ในการลดภูมิต้านทานของเราและกระตุ้นให้เซลล์มะเร็งที่อาจแอบแฝงตัวอยู่เจริญเติบโตได้มากขึ้น ที่น่ากลัวคือเป็นสาเหตุของมะเร็งได้หลายอวัยวะอีกต่างหาก นอกจากนั้นยังมีผลเสียต่อสุขภาพในแบบเรื้อรังอีกหลายอย่าง รู้อย่างนี้แล้วก็ต้องหมั่นดูแลรักษาสุขภาพให้ดี อย่าคิดว่าตัวเองแข็งแรงอยู่แล้ว พยายามหลีกเลี่ยงและป้องกันตัวจากควันมรณะพวกนี้ให้ดีนะครับ...ขอบอก